G. Jordaan - Wikipedia
Gert Jordaan (1857–1935) was 'n vroeë Afrikaanse skrywer.
Gert Jakobus Jordaan was in 1857 gebore. Hy woon saam met sy gesin op Cradock en hulle is huisvriende van dr. D.F. Malan. Sy dogter is later getroud met dr. F.E. Geldenhuys, eerste redakteur van die Landbouweekblad en latere ambassadeur na Nederland. Gert Jordaan is in 1935 oorlede.
Gert skryf as gewone boer 'n sedeprekie oor 'n aktuele kwessie aan sy landgenote. "Die muurkassie" word simbool van die sedeles wat hy vir die Afrikaner het. Oom Andries word deur konserwatiewe navolging van sy beginsels ryk en die Bybel word gereeld uit die muurkassie gehaal. Klein Andries trou met die sosiale Engelse vrou, Florence McWire. Hy word meegesleur deur die wêreldse sug na plesier en dit duur nie lank nie of die muurkassie word die bewaarplek vir kaarte en brandewyn. Die resultaat is armoede en na 'n oorsig van die armblanke-kwessie vermaan die skrywer sy lesers om die grond wat hulle van hulle voorvaders geërf het te bewaar en nie in vreemde hande te laat gaan nie.
Hy is ook die skrywer van "Hoe zij stierven", in Afrikaans verwerk as "So het hulle gesterf", wat die laaste ure van Kaapse rebelle tydens die Anglo-Boereoorlog verhaal, voordat hulle gefusilleer is. In 'n tweede druk van 1917 word 'n relaas oor die dood van Jopie Fourie tydens die Rebellie van 1914 bygevoeg. Die boek word deur generaal Louis Botha tydens die Eerste Wêreldoorlog verbied.